**INFORMACIJA O RAZKRITJU PODATKOV O OBVEZNIH PRISPEVKIH ZA SOCIALNO**

**VARNOST »Razkritje/ iREK-21«**

**UVOD**

Fizična oseba lahko na podlagi 21. člena [Zakona o davčnem postopku - ZDavP-2](https://pisrs.si/pregledPredpisa?id=ZAKO4703) pri davčnem organu pridobi podatke o tem, ali je njen delodajalec oziroma druga oseba zanjo poravnala vse davčne obveznosti iz naslova obveznih prispevkov za socialno varnost (v nadaljevanju prispevki).

**Z vpogledom v podatke o obveznih prispevkih prek sistema eDavki se zagotavljajo podatki za obvezne prispevke iz delovnega razmerja,** z izjemo podatkov o prispevkih pri delodajalcu, ki je v insolventnem postopku. V teh primerih se za pridobitev podatkov obrnite na vaš pristojni urad Finančne uprave RS.

Podatki o obveznih prispevkih, ki se obračunavajo iz drugih podlag zavarovanja (na primer prispevki po 18. členu [Zakona o pokojninskem in invalidskem zavarovanju](https://pisrs.si/pregledPredpisa?id=ZAKO6280) – ZPIZ-2 od izplačil na podlagi podjemne pogodbe, avtorske pogodbe,…) pa v tem sistemu niso na voljo.

Izpis podatkov o obveznih prispevkih predstavlja **razkritje tistih podatkov, ki jih je davčnemu organu posredoval delodajalec** na predpisanem obračunu davčnega odtegljaja (REK-1 za izplačila do 31. 12. 2022 oziroma REK-O za izplačila od 1. 1. 2023 dalje). Po določbi ZDavP-2 mora delodajalec predložiti REK obrazec na dan izplačila dohodkov.

Predmet razkritja so podatki o obveznih prispevkih, ki se nanašajo na izplačane dohodke iz delovnega razmerja od 1. 1. 2009 dalje. Podatki o izplačanih dohodkih iz delovnega razmerja po posamezni fizični osebi pred 1. 1. 2009 v evidenci davčnega organa niso na voljo. Za podatke pred navedenim datumom se fizična oseba lahko obrne na Zavod za pokojninsko in invalidsko zavarovanje Slovenije (ZPIZ), kjer pridobi informacijo o podatkih, ki jih je ZPIZ-u posredoval delodajalec fizične osebe, prav tako glede podatkov o prispevkih na podlagi drugega pravnega razmerja in izpisa priznane delovne dobe. Več informacij na povezavi: [ZPIZ](https://www.zpiz.si/cms)

Podatki o obračunanih in plačanih prispevkih se lahko naknadno spremenijo, če delodajalec po že izdanem razkritju podatkov predloži nove ali popravljene REK obrazce oziroma plača obveznosti.

# POSTOPEK RAZKRITJA PODATKOV O OBVEZNIH PRISPEVKIH »Razkritje/ iREK-21«

Fizična oseba vloži vlogo za razkritje podatkov prek sistema eDavki ali pisno pri kateremkoli finančnem uradu (razen pri Generalnem finančnem uradu in Posebnem finančnem uradu). Za vložitev vloge »Vloga za razkritje podatkov o plačanih obveznih prispevkih za socialno varnost iz delovnega razmerja« prek sistema eDavki, mora biti zavezanec **identificiran kot uporabnik eDavkov.** Podrobnosti o dostopu do eDavkov so opisane na spletnem naslovu: <https://edavki.durs.si/EdavkiPortal/OpenPortal/Pages/Registration/Intro.aspx>

Če fizična oseba ni uporabnik eDavkov, lahko vlogo za razkritje podatkov vloži tudi **prek svojega pooblaščenca** (npr. sorodnik, oseba interesnega združenja - sindikata), ki je identificiran kot uporabnik eDavkov. Podrobnosti o postopku pooblaščanja so na voljo na spletnem naslovu:

<https://edavki.durs.si/EdavkiPortal/OpenPortal/CommonPages/Opdynp/PageC.aspx?category=pooblascanje_fo>

# PODROBNEJŠA POJASNILA K PODATKOM NA OBVESTILU »Razkritje/ iREK-21«

Razkritje podatkov o obveznih prispevkih se pripravi **po posameznem delodajalcu**. Če je imela fizična oseba več delodajalcev, se podatki pripravijo za vsakega delodajalca posebej.

# Obračunani znesek iz individualnih REK obrazcev

Podatek o obračunanem znesku posameznega prispevka za socialno varnost predstavlja **seštevek** obračunanih obveznih prispevkov iz vseh individualnih REK obrazcev, ki jih je davčnemu organu za izplačila dohodkov iz delovnega razmerja predložil delodajalec fizične osebe. Ta podatek se zagotavlja za obdobje **od 1. 1. 2009 do vključno treh dni pred vložitvijo vloge**. Podatki o predloženih REK obrazcih v zadnjih dveh dneh pred vložitvijo vloge, zaradi sistema obdelave podatkov namreč niso na voljo.

# Podatek o manjkajočih obračunih davka

Če v evidenci davčnega organa za obdobje od 1. 1. 2009 dalje **niso evidentirani** individualni REK obrazci za vsa mesečna obdobja, iz podatkov davčnega organa pa izhaja, da je bila fizična oseba zaposlena pri posameznem delodajalcu, **se izpišejo mesečna obdobja, ki niso zajeta v podatek o obračunanih prispevkih.** Za navedena mesečna obdobja delodajalec ni obračunal obveznih prispevkov v REK obrazcu in ga ni predložil davčnemu organu.

Če delodajalec ne predloži REK obrazca, davčni organ s podatki ne razpolaga, niti ni evidentirana obveznost za plačilo prispevkov. Fizična oseba naj se v tem primeru obrne na svojega delodajalca. V primeru, da sumi na nepravilnosti pri izpolnjevanju obveznosti svojega delodajalca, pa lahko te nepravilnosti prijavi [Finančni upravi RS](https://www.fu.gov.si/kontakti).

# Podatek o plačilu

Podatek o plačilu posameznega prispevka za socialno varnost izhaja iz evidence davčnega organa o plačilih delodajalca, ki se nanašajo na obveznosti iz predloženega REK obrazca:

* Podatek **»DA«**

Podatek pomeni, da je delodajalec **poravnal vse obveznosti** iz naslova obveznih prispevkov, obračunanih v REK obrazcih, ki jih je predložil davčnemu organu.

* Podatek **»NE«**

Podatek pomeni, da delodajalec **ni poravnal vseh obveznosti** iz naslova obveznih prispevkov, obračunanih v REK obrazcih, ki jih je predložil davčnemu organu. V podatek je vključen tudi datum, od katerega so obvezni prispevki neporavnani, pri čemer se izpiše prvi dan v mesecu, ki sledi mesecu, v katerem je bil izplačan zadnji dohodek, za katerega je delodajalec poravnal vse obveznosti po predloženih REK obrazcih (npr. NE, poravnano do 1. 3. 2020 pomeni, da delodajalec ni poravnal obveznosti iz obračunanih prispevkov za dohodke, ki so bili izplačani po 1. 3. 2020).

Če se neporavnani prispevki nanašajo na obdobje pred 1. januarjem 2009, se namesto datuma izpiše: »**Dolg starejši od 1. 1. 2009**«, kar pomeni, da delodajalec obveznosti (prispevkov) iz REK obrazcev, ki so nastale po 1. 1. 2009 ni poravnal.

# Ostalo

Podatek **»Davčni organ ne razpolaga s podatki o obveznih prispevkih za socialno varnost iz delovnega razmerja za vložnika(/co) osebo.«**

Navedeno besedilo se izpiše, če za fizično osebo za izplačila od 1. 1. 2009 dalje ni bil predložen noben obrazec REK obrazec, hkrati pa iz evidenc davčnega organa izhaja, da ta fizična oseba nima evidentirane zaposlitve.